SZÍNHÁZ AZ EGÉSZ VILÁG

„én vagyok a rendező, ők meg a színészek, akik azt teszik, amit mondok! Vagy még jobb, ha bábok, akik pont úgy mozognak és beszélnek, ahogyan én irányítom őket.”

Lipták Ildikó

„Színház az egész világ.   
És színész benne minden férfi és nő:   
Fellép s lelép: s mindenkit sok szerep vár   
Életében...”

(William Shakespeare: *Ahogy tetszik*, II. felvonás 7. szín; fordította Szabó Lőrinc)

Milyen szerepekre gondolhatott Shakespeare?

Szeretnéd kipróbálni, hogy milyen lenne, ha bábokként irányíthatnád a többi embert?

Milyen helyzeteket próbálnál ki?

Mit gondolsz, milyen lenne, ha elveszítenéd a saját akaratodat, és bábként kellene viselkedned? Szerinted elképzelhető ilyen helyzet a valóságban? Mi lenne ebben a rossz?

Szerinted a színészek valóban mindig azt teszik, amit a rendező mond? Van még olyan hivatás/szakma/pozíció, amiben az egyik ember a másikat bábként irányítja? Milyen helyzetekben nagyon fontos, hogy az irányított elfogadja, amit az irányító mond? (pl. a légiforgalom-irányításban).

Véleményed szerint előfordul, hogy a szülők bábnak tekintik a gyerekeiket? Mi különbözteti meg a szigorúan irányító szülőt az együttműködést kereső szülőtől? Mondj példákat!

A gyerekek szokták bábként kezelni a szüleiket? Helyesnek tartod, ha egy szülő/ nagyszülő engedelmeskedik a gyerek irányításának? Előfordulhat, hogy a gyerek valóban segít a felnőttnek az irányítással? Mondj példákat!

A történetben a főszereplő szeretne mindent kidobni az ablakon, amit nem szeret. Te mit hajítanál ki?